建業懷古
作者：宋無
朝代：宋

paragraphs: 離居迫馳道，晨往內西門。
屏營無顧問，偶逢路人言。
昔有六代宮，今爲百姓園。
阿閣餘故基，層城但頹垣。
金鋪失嚴邃，玉座變荒原。
陳昏蚤墮滅，隋奢亟崩奔。
樂極終復悲，替興相覆翻。
結綺徒構恨，臨春工鎖冤。
貴嬪艷亦無，麗華皆不存。
高堧鳥烏集，沃壤蓬麻繁。
鴞如拜月魄，蝶化尋芳魂。
草遺舊裙色，花泫新啼痕。
空餘龍津水，流入魚藻渾。
猶涵睿澤在，尚感陽和恩。
孰知涓滴微，曾悅萬乘尊。
坐令芻蕘賤，禊飲汙其源。
念彼禾黍地，凄然難具論。
寵深乃見辱，涕下還成吞。